CELEX: 32019D1749
Language: el
Date: 2019-10-14 00:00:00
Title: Απόφαση (ΕΕ) 2019/1749 του Συμβουλίου της 14ης Οκτωβρίου 2019 σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν όσον αφορά τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA)

22.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 268/73
               
            
         ΑΠΟΦΑΣΗ (ΕΕ) 2019/1749 ΤΟΥ ΣΥΜΒΟΥΛΙΟΥ
         της 14ης Οκτωβρίου 2019
         σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν όσον αφορά τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη το άρθρο 4 του πρωτοκόλλου αριθ. 19 σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το αίτημα που διαβίβασε η κυβέρνηση της Ιρλανδίας, με επιστολή της προς τον Πρόεδρο του Συμβουλίου της Ευρωπαϊκής Ένωσης στις 12 Απριλίου 2019, προκειμένου να συμμετάσχει σε ορισμένες από τις διατάξεις του κεκτημένου του Σένγκεν, όπως επισημαίνεται στην εν λόγω επιστολή,
         Εκτιμώντας τα ακόλουθα:
         
                     (1)
                  
                  
                     Το Συμβούλιο, με την απόφαση 2002/192/ΕΚ (1), επέτρεψε στην Ιρλανδία να συμμετέχει σε ορισμένες από τις διατάξεις του κεκτημένου του Σένγκεν, σύμφωνα με τους όρους που καθορίζονται στην εν λόγω απόφαση.
                  
               
                     (2)
                  
                  
                     Με τον κανονισμό (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου (2) συστάθηκε ο Ευρωπαϊκός οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, κοινώς αποκαλούμενος eu-LISA, προκειμένου να εξασφαλιστεί η λειτουργική διαχείριση του Συστήματος Πληροφοριών Σένγκεν δεύτερης γενιάς (SIS II), του Συστήματος Πληροφοριών για τις Θεωρήσεις (VIS) και του Eurodac, καθώς και ορισμένων πτυχών των υποδομών επικοινωνιών τους και ενδεχομένως και άλλων συστημάτων τεχνολογίας της πληροφορίας (ΤΠ) μεγάλης κλίμακας στον χώρο της ελευθερίας, της ασφάλειας και της δικαιοσύνης, βάσει χωριστών νομικών πράξεων της Ένωσης, δυνάμει των άρθρων 67 έως 89 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (3)
                  
                  
                     Με την απόφαση 2012/764/ΕΕ (3), το Συμβούλιο επέτρεψε στην Ιρλανδία να συμμετάσχει στον κανονισμό (ΕΕ) αριθ. 1077/2011, στον βαθμό που αφορά τη λειτουργική διαχείριση του VIS και των μερών του SIS II, στα οποία η Ιρλανδία δεν συμμετέχει.
                  
               
                     (4)
                  
                  
                     Στις 14 Νοεμβρίου 2018 εγκρίθηκε ο κανονισμός (ΕΕ) 2018/1726 του Ευρωπαϊκού Κοινοβουλίου και του Συμβουλίου (4), ο οποίος καταργεί τον κανονισμό (ΕΕ) αριθ. 1077/2011. Με τον κανονισμό (ΕΕ) 2018/1726 ιδρύεται ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-Lisa) (εφεξής «Οργανισμός»), ο οποίος αντικαθιστά και διαδέχεται τον οργανισμό που ιδρύθηκε με τον κανονισμό (ΕΕ) αριθ. 1077/2011. Σύμφωνα με τον κανονισμό (ΕΕ) 2018/1726, οι παραπομπές στον καταργημένο κανονισμό (ΕΕ) αριθ. 1077/2011 νοούνται ως παραπομπές στον κανονισμό (ΕΕ) 2018/1726 και διαβάζονται σύμφωνα με τον πίνακα αντιστοιχίας στο παράρτημά του.
                  
               
                     (5)
                  
                  
                     Σύμφωνα με τον κανονισμό (ΕΕ) 2018/1726 ο Οργανισμός είναι υπεύθυνος για τη λειτουργική διαχείριση του Συστήματος Πληροφοριών Σένγκεν (SIS), του VIS και του Eurodac. Ο Οργανισμός είναι, επίσης, υπεύθυνος για την προετοιμασία, την ανάπτυξη ή τη λειτουργική διαχείριση του συστήματος εισόδου/εξόδου (ΣΕΕ), του DubliNet και του ευρωπαϊκού συστήματος πληροφοριών και αδειοδότησης ταξιδιού (ETIAS). Ο Οργανισμός ενδέχεται να οριστεί επίσης υπεύθυνος για την προετοιμασία, την ανάπτυξη και τη λειτουργική διαχείριση άλλων συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, εφόσον αυτό προβλεφθεί από σχετικές νομικές πράξεις της Ένωσης, δυνάμει των άρθρων 67 έως 89 της ΣΛΕΕ.
                  
               
                     (6)
                  
                  
                     Το SIS αποτελεί μέρος του κεκτημένου του Σένγκεν. Οι κανονισμοί (ΕΕ) 2018/1861 (5) και (ΕΕ) 2018/1862 (6) του Ευρωπαϊκού Κοινοβουλίου και του Συμβουλίου διέπουν την ίδρυση, λειτουργία και χρήση του SIS στον τομέα των συνοριακών ελέγχων και στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις αντίστοιχα. Εκτός αυτού ο κανονισμός (ΕΕ) 2018/1860 (7) διέπει τη χρήση του SIS για την επιστροφή παρανόμως διαμενόντων υπηκόων τρίτων χωρών. Μόλις αρχίσουν να εφαρμόζονται, οι κανονισμοί (ΕΕ) 2018/1861 και (ΕΕ) 2018/1862 θα αντικαταστήσουν τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου (8) και την απόφαση 2007/533/ΔΕΥ του Συμβουλίου (9) που ισχύουν επί του παρόντος όσον αφορά αυτά τα θέματα. Ωστόσο, η Ιρλανδία συμμετείχε μόνο στην έκδοση της απόφασης 2007/533/ΔΕΥ του Συμβουλίου και του κανονισμού (ΕΕ) 2018/1862, στα οποία αναπτύσσονται οι διατάξεις του κεκτημένου του Σένγκεν που αναφέρονται στο άρθρο 1 στοιχείο α) σημείο ii) της απόφασης 2002/192/ΕΚ.
                  
               
                     (7)
                  
                  
                     Το VIS αποτελεί επίσης μέρος του κεκτημένου Σένγκεν. Η Ιρλανδία δεν συμμετείχε στην έκδοση της απόφασης 2004/512/ΕΚ του Συμβουλίου (10), του κανονισμού (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου (11) και της απόφασης 2008/633/ΔΕΥ του Συμβουλίου (12) που διέπουν τη δημιουργία, τη λειτουργία ή τη χρήση του VIS, ούτε δεσμεύεται από τις πράξεις αυτές.
                  
               
                     (8)
                  
                  
                     Το Eurodac δεν αποτελεί μέρος του κεκτημένου Σένγκεν. Η Ιρλανδία συμμετείχε στην έκδοση του κανονισμού (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου (13) που διέπει τη δημιουργία, τη λειτουργία και τη χρήση του Eurodac και δεσμεύεται από αυτόν.
                  
               
                     (9)
                  
                  
                     Το ΣΕΕ αποτελεί μέρος του κεκτημένου του Σένγκεν. Η Ιρλανδία δεν συμμετείχε στην έκδοση του κανονισμού (ΕΕ) 2017/2226 του Ευρωπαϊκού Κοινοβουλίου και του Συμβουλίου (14) που διέπει τη δημιουργία, τη λειτουργία και τη χρήση του ΣΕΕ, και δεν δεσμεύεται από αυτόν.
                  
               
                     (10)
                  
                  
                     Το ETIAS αποτελεί επίσης μέρος του κεκτημένου Σένγκεν. Η Ιρλανδία δεν συμμετείχε στην έκδοση του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου (15) που διέπει τη δημιουργία, τη λειτουργία και τη χρήση του ETIAS, και δεν δεσμεύεται από αυτόν.
                  
               
                     (11)
                  
                  
                     Το DubliNet δεν αποτελεί μέρος του κεκτημένου Σένγκεν. Η Ιρλανδία δεσμεύεται από τον κανονισμό (ΕΚ) αριθ. 1560/2003 της Επιτροπής (16), με τον οποίο εγκαθιδρύεται το DubliNet, ένας χωριστός ασφαλής δίαυλος ηλεκτρονικής διαβίβασης.
                  
               
                     (12)
                  
                  
                     Η Ιρλανδία, δεδομένης της συμμετοχής της στο Eurodac, το DubliNet και της μερικής συμμετοχής της στο SIS, έχει το δικαίωμα να συμμετέχει στις δραστηριότητες του Οργανισμού, στον βαθμό που ο Οργανισμός είναι υπεύθυνος για τη λειτουργική διαχείριση του SIS, όπως διέπεται από τον κανονισμό (ΕΕ) 2018/1862, του Eurodac και του DubliNet.
                  
               
                     (13)
                  
                  
                     Ο Οργανισμός έχει ενιαία νομική προσωπικότητα και διακρίνεται από την ενότητα της οργανωτικής και χρηματοοικονομικής του δομής. Ως εκ τούτου, και σύμφωνα με το άρθρο 288 της ΣΛΕΕ, ο Οργανισμός ιδρύθηκε με ενιαία νομοθετική πράξη, η οποία τυγχάνει εφαρμογής, στο σύνολό της, στα κράτη μέλη που δεσμεύονται από αυτήν. Τούτο αποκλείει τη δυνατότητα μερικής εφαρμογής του από την Ιρλανδία. Κατά συνέπεια, θα πρέπει να ληφθούν τα αναγκαία μέτρα ώστε να εξασφαλισθεί η εφαρμογή του κανονισμού (ΕΕ) 2018/1726 στην Ιρλανδία, στο σύνολό του.
                  
               
                     (14)
                  
                  
                     Σύμφωνα με το άρθρο 4 του Πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, η Ιρλανδία κοινοποίησε στην Επιτροπή και στο Συμβούλιο, με επιστολές της στις 12 Απριλίου 2019, την πρόθεσή της να αποδεχθεί τις διατάξεις του κανονισμού (ΕΕ) 2018/1726 που αφορούν το Eurodac και το DubliNet.
                  
               
                     (15)
                  
                  
                     Σύμφωνα με τη διαδικασία που προβλέπεται στο άρθρο 331 παράγραφος 1 της ΣΛΕΕ, η Επιτροπή επιβεβαίωσε με την απόφαση, της 23ης Ιουλίου 2019, την εφαρμογή του κανονισμού (ΕΕ) 2018/1726 στην Ιρλανδία όσον αφορά τις διατάξεις του για το Eurodac και το DubliNet. Η εν λόγω απόφαση προβλέπει ότι ο κανονισμός (ΕΕ) 2018/1726 θα πρέπει να τεθεί σε ισχύ για την Ιρλανδία κατά την ημερομηνία έναρξης ισχύος της απόφασης του Συμβουλίου σχετικά με το αίτημα της Ιρλανδίας για τη συμμετοχή της στις διατάξεις του κανονισμού (ΕΕ) 2018/1726 που αφορούν το SΙS, όπως διέπεται από τον κανονισμό (ΕΕ) 2018/1861 που θα αντικαταστήσει τον κανονισμό (ΕΚ) αριθ. 1987/2006, και από τον κανονισμό (EU) 2018/1860, και οι οποίες αφορούν το VIS, το ΣΕΕ και το ETIAS.
                  
               
                     (16)
                  
                  
                     Με την έκδοση της απόφασης της Επιτροπής της 23ης Ιουλίου 2019, εκπληρώθηκε η πρώτη προϋπόθεση για τη συμμετοχή της Ιρλανδίας στις διατάξεις του κανονισμού (ΕΕ) 2018/1726.
                  
               
                     (17)
                  
                  
                     Η Ιρλανδία, μεριμνώντας για τη διασφάλιση της συμμόρφωσης με τις Συνθήκες και τα εφαρμοστέα πρωτόκολλα, καθώς και, παράλληλα, για τη διασφάλιση της ενότητας και συνοχής του κανονισμού (ΕΕ) 2018/1726, ζήτησε στις 12 Απριλίου 2019, με επιστολή προς το Συμβούλιο, να συμμετάσχει στον κανονισμό (ΕΕ) 2018/1726, δυνάμει του άρθρου 4 του πρωτοκόλλου αριθ. 19 σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης («πρωτόκολλο Σένγκεν»), στον βαθμό που οι διατάξεις του κανονισμού (ΕΕ) 2018/1726 αφορούν την αρμοδιότητα του Οργανισμού για τη λειτουργική διαχείριση του SIS, όπως διέπεται από τον κανονισμό (ΕΕ) 2018/1861 που θα αντικαταστήσει τον κανονισμό (ΕΚ) αριθ. 1987/2006, και από τον κανονισμό (ΕΕ) 2018/1860, καθώς και τη λειτουργική διαχείριση του VIS, του ΣΕΕ και του ETIAS.
                  
               
                     (18)
                  
                  
                     Το Συμβούλιο αναγνωρίζει το δικαίωμα της Ιρλανδίας να υποβάλει αίτημα για συμμετοχή στις διατάξεις του κανονισμού (ΕΕ) 2018/1726, σύμφωνα με το άρθρο 4 του Πρωτοκόλλου Σένγκεν, στον βαθμό που η Ιρλανδία δεν θα συμμετέχει στον εν λόγω κανονισμό, για άλλους λόγους.
                  
               
                     (19)
                  
                  
                     Η συμμετοχή της Ιρλανδίας στον κανονισμό (ΕΕ) 2018/1726 δεν επηρεάζεται από το γεγονός ότι, επί του παρόντος, η Ιρλανδία δεν συμμετέχει, ούτε μπορεί να συμμετάσχει, στις διατάξεις του κεκτημένου του Σένγκεν σχετικά με την ελεύθερη κυκλοφορία υπηκόων τρίτων χωρών, την πολιτική για τις θεωρήσεις και τη διέλευση προσώπων από τα εξωτερικά σύνορα των κρατών μελών. Ο κανονισμός (ΕΕ) 2018/1726 περιέχει, κατά συνέπεια, ειδικές διατάξεις που αντανακλούν την ειδική θέση της Ιρλανδίας, ιδίως σε ό,τι αφορά τα περιορισμένα δικαιώματα ψήφου στο διοικητικό συμβούλιο του Οργανισμού.
                  
               
                     (20)
                  
                  
                     Η μεικτή επιτροπή, η οποία συστάθηκε δυνάμει του άρθρου 3 της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση του τελευταίου προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (17), έχει ενημερωθεί ως προς την επεξεργασία της παρούσας απόφασης σύμφωνα με το άρθρο 5 της εν λόγω συμφωνίας.
                  
               
                     (21)
                  
                  
                     Η μεικτή επιτροπή, η οποία συστάθηκε δυνάμει του άρθρου 3 της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (18), έχει ενημερωθεί ως προς την επεξεργασία της παρούσας απόφασης σύμφωνα με το άρθρο 5 της εν λόγω συμφωνίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Δυνάμει των αποφάσεων 2002/192/ΕΚ και 2012/764/ΕΕ, η Ιρλανδία συμμετέχει στον κανονισμό (ΕΕ) 2018/1726, στον βαθμό που αφορά τη λειτουργική διαχείριση του VIS, των μερών του SIS, στα οποία η Ιρλανδία δεν συμμετέχει, και του ΣΕΕ και του ETIAS.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 14 Οκτωβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. LEPPÄ
            
         
         
            (1)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά µε το αίτημα της Ιρλανδίας να συµµετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (2)  Κανονισμός (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (ΕΕ L 286 της 1.11.2011, σ. 1).
         
            (3)  Απόφαση 2012/764/ΕΕ του Συμβουλίου, της 6ης Δεκεμβρίου 2012, σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν όσον αφορά την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον χώρο Ελευθερίας, Ασφάλειας και Δικαιοσύνης (ΕΕ L 337 της 11.12.2012, σ. 48).
         
            (4)  Κανονισμός (EE) 2018/1726 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA), και την τροποποίηση του κανονισμού (ΕΚ) αριθ. 1987/2006 και της απόφασης 2007/533/ΔΕΥ του Συμβουλίου και την κατάργηση του κανονισμού (ΕΕ) αριθ. 1077/2011 (L 295 της 21.11.2018, σ. 99).
         
            (5)  Κανονισμός (ΕΕ) 2018/1861 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν (SIS) στον τομέα των συνοριακών ελέγχων, την τροποποίηση της σύμβασης εφαρμογής της συμφωνίας Σένγκεν και την τροποποίηση και την κατάργηση του κανονισμού (ΕΚ) αριθ. 1987/2006 (ΕΕ L 312 της 7.12.2018, σ. 14).
         
            (6)  Κανονισμός (ΕΕ) 2018/1862 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, την τροποποίηση και κατάργηση της απόφασης 2007/533/ΔΕΥ του Συμβουλίου και την κατάργηση του κανονισμού (ΕΚ) αριθ. 1986/2006 του Ευρωπαϊκού Κοινοβουλίου και του Συμβουλίου και της απόφασης 2010/261/ΕΕ της Επιτροπής (ΕΕ L 312 της 7.12.2018, σ. 56).
         
            (7)  Κανονισμός (ΕΕ) 2018/1860 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με τη χρήση του Συστήματος Πληροφοριών Σένγκεν για την επιστροφή παρανόμως διαμενόντων υπηκόων τρίτων χωρών (ΕΕ L 312 της 7.12.2018, σ. 1).
         
            (8)  Κανονισμός (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (ΕΕ L 381 της 28.12.2006, σ. 4).
         
            (9)  Απόφαση 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (ΕΕ L 205 της 7.8.2007, σ. 63).
         
            (10)  Απόφαση 2004/512/ΕΚ του Συμβουλίου, της 8ης Ιουνίου 2004, για τη δημιουργία του Συστήματος Πληροφοριών για τις Θεωρήσεις (VIS) (ΕΕ L 213 της 15.6.2004, σ. 5).
         
            (11)  Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS) (ΕΕ L 218 της 13.8.2008, σ. 60).
         
            (12)  Απόφαση 2008/633/ΔΕΥ του Συμβουλίου, της 23ης Ιουνίου 2008, σχετικά με την πρόσβαση στο Σύστημα Πληροφοριών για τις Θεωρήσεις (VIS) των εντεταλμένων αρχών των κρατών μελών καθώς και της Ευρωπόλ, προς αναζήτηση δεδομένων για την πρόληψη, εξακρίβωση και διερεύνηση τρομοκρατικών πράξεων και άλλων σοβαρών αξιόποινων πράξεων (ΕΕ L 218 της 13.8.2008, σ. 129).
         
            (13)  Κανονισμός (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου και για την τροποποίηση του κανονισμού (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (ΕΕ L 180 της 29.6.2013, σ. 1).
         
            (14)  Κανονισμός (ΕΕ) 2017/2226 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2017, σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών, τον καθορισμό των όρων πρόσβασης στο ΣΕΕ για σκοπούς επιβολής του νόμου και την τροποποίηση της σύμβασης εφαρμογής της Συμφωνίας του Σένγκεν και των κανονισμών (ΕΚ) αριθ. 767/2008 και (ΕΕ) αριθ. 1077/2011 (ΕΕ L 327 της 9.12.2017, σ. 20).
         
            (15)  Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).
         
            (16)  Κανονισμός (ΕΚ) αριθ. 1560/2003 της Επιτροπής, της 2ας Σεπτεμβρίου 2003, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 343/2003 του Συμβουλίου σχετικά με τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης ασύλου που υποβάλλεται σε κράτος μέλος από υπήκοο τρίτης χώρας (ΕΕ L 222 της 5.9.2003, σ. 3).
         
            (17)  ΕΕ L 176 της 10.7.1999, σ. 36.
         
            (18)  ΕΕ L 53 της 27.2.2008, σ. 52.